古意
作者：陳羽
朝代：唐

paragraphs: 十三學繡羅衣裳，自憐紅袖聞馨香。
人言此是嫁時服，含笑不刺雙鴛鴦。
郎年十九髭未生，拜官天下聞郎名。
車馬駢闐賀門館，自然不失爲公卿。
是時妾家猶未貧，兄弟出入雙車輪。
繁華全盛兩相敵，與郎年少爲婚姻。
郎家居近御溝水，豪門客盡躡珠履。
雕盤酒器常不干，曉入中廚妾先起。
姑嫜嚴肅有規矩，小姑嬌憨意難取。
朝參暮拜白玉堂，繡衣著盡黃金縷。
妾貌漸衰郎漸薄，時時強笑意索寞。
知郎本來無歲寒，幾回掩淚看花落。
妾年四十絲滿頭，郎年五十封公侯。
男兒全盛日忘舊，銀牀羽帳空颼飀。
庭花紅遍蝴蝶飛，看郎佩玉下朝時。
歸來略略不相顧，却令侍婢生光輝。
郎恨婦人易衰老，妾亦恨深不忍道。
看郎強健能幾時，年過六十還枯[槁]。